DEĊIŻJONI TAL-KUMMISSJONI
tat-12 Frar 2007
li tadotta l-pjan ta' ħidma għall-2007 għall-implimentazzjoni tal-programm ta' azzjoni Komunitarja fil-qasam tas-saħħa pubblika (2003-2008), inkluż il-programm annwali ta' ħidma għall-konċessjonijiet
(Test b'rilevanza għaż-ŻEE)
(2007/102/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea, u b'mod partikolari l-Artikolu 152(1) tiegħu,
Wara li kkunsidrat ir-Regolament tal-Kunsill (KE, Euratom) Nru 1605/2002 tal-25 ta' Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (1), u b'mod partikolari l-Artikolu 110 tiegħu,
Wara li kkunsidrat ir-Regolament tal-Kummissjoni (KE, Euratom) Nru 2342/2002 tat-23 ta' Diċembru 2002 li jippreskrivi regoli ddettaljati għall-implimentazzjoni tar-Regolament tal-Kunsill (KE, Euratom) Nru 1605/2002 fuq ir-Regolamenti Finanzjarju li jgħodd għall-baġit ġenerali tal-Komunitajiet Ewropej (2), u b'mod partikolari l-Artikolu 166 tiegħu, kif emendat bir-Regolament tal-Kummissjoni (KE, Euratom) Nru 1261/2005 ta' l-20 ta' Lulju 2005 (3),
Wara li kkunsidrat id-Deċiżjoni Nru 1786/2002/KE tal-Parlament Ewropew u tal-Kunsill tat-23 ta' Settembru 2002 li tadotta programm ta' azzjoni Komunitarja fil-qasam tas-saħħa pubblika (2003-2008) (4), u b'mod partikolari l-Artikolu 8(1) tagħha,
Wara li kkunsidrat id-Deċiżjoni tal-Kummissjoni Nru 2004/858/KE tal-15 ta' Diċembru 2004 li twaqqaf aġenzija eżekuttiva, “l-Aġenzija Eżekuttiva għall-Programm dwar is-Saħħa Pubblika”, għat-tmexxija ta' l-azzjoni Komunitarja fil-qasam tas-saħħa pubblika - skond ir-Regolament tal-Kunsill (KE) Nru 58/2003 (5), u b'mod partikolari l-Artikolu 6 tagħha,
Billi:
(1)
L-Artikolu 110 tar-Regolament (KE, Euratom) Nru 1605/2002 jistipula li l-konċessjonijiet għandhom ikunu soġġetti għal programm annwali, li jrid ikun ippubblikat fil-bidu tas-sena.
(2)
Skond l-Artikolu 166 tar-Regolament (KE, Eurotom) Nru 2342/2002, il-programm annwali ta' ħidma għall-konċessjonijiet għandu jispeċifika l-att bażiku, l-għanijiet, l-iskeda ta' sejħiet għall-proposti bl-ammonti indikattivi u r-riżultati mistennija.
(3)
L-Artikolu 8 tad-Deċiżjoni Nru 1786/2002/KE jipprovdi għall-adozzjoni mill-Kummissjoni ta' pjan annwali ta' ħidma għall-implimentazzjoni tal-programm, li jkun jistabbilixxi l-prijoritajiet u l-azzjoni li għandha tittieħed, inkluż l-allokazzjoni tar-riżorsi. Il-pjan ta' ħidma għall-2007 għandu għalhekk jiġi adottat.
(4)
Id-deċiżjoni li tadotta l-programm ta' ħidma annwali msemmi fl-Artikolu 110 tar-Regolament Finanzjarju tista' titqies bħala d-deċiżjoni finanzjarja stabbilita mill-Artikolu 75 tar-Regolament Finanzjarju u mill-Artikolu 90 tar-regoli dettaljati għall-implimentazzjoni tar-Regolament Finanzjarju, bil-kondizzjoni li dan ikun jikkostitwixxi qafas dettaljat biżżejjed.
(5)
Il-miżuri pprovduti f'din id-Deċiżjoni huma skond l-opinjoni tal-Kumitat dwar il-programm ta' azzjoni Komunitarja fil-qasam tas-saħħa pubblika (2003-2008),
(6)
Skond l-Artikolu 6 tad-Deċiżjoni tal-Kummissjoni Nru 2004/858/KE l-Aġenzija Eżekuttiva għall-Programm dwar is-Saħħa Pubblika twettaq ċerti attivitajiet għall-implimentazzjoni tal-programm dwar is-saħħa pubblika u għandha tirċievi l-fondi neċessarji għal dan il-għan.
IDDEĊIDIET KIF ĠEJ:
Artikolu 1
Il-pjan ta' ħidma ta' l-2007 għall-implimentazzjoni tal-programm ta' azzjoni Komunitarja fil-qasam tas-saħħa pubblika (2003-2008), kif stabbilit fl-Anness I, huwa hawnhekk adottat.
Id-Direttur Ġenerali għas-Saħħa u l-Protezzjoni tal-Konsumatur għandu jiżgura l-implimentazzjoni sħiħa ta' dan il-programm.
Artikolu 2
L-allokazzjonijiet tal-baġit meħtieġa għall-ġestjoni tal-programm ta' azzjoni Komunitarja fil-qasam tas-saħħa pubblika (2003-2008) għandhom ikunu trasferiti lill-Aġenzija Eżekuttiva għall-Programm dwar is-Saħħa Pubblika.
Magħmul fi Brussell, 12 ta' Frar 2007.